Nuuskommentaar: Belastingboikot en korrupsie | Maroela Media
Nuuskommentaar: Belastingboikot en korrupsie
Die minister van finansies maak daarop aanspraak dat daar 'n verband is tussen belastingontduiking en die voorkoms van korrupsie. In kuberkommentare onderaan berigte oor korrupsie en staatskaping vra deelnemers inderdaad al lank vir 'n belastingboikot, en het hulle stellig iets meer georganiseerds in gedagte as dit wat skynbaar nou gebeur.
Wat met stelligheid gesê kan word, is dat dit nie vreemd is as die belastingbetalende publiek onwillig raak om (al hoe meer) belasting te betaal nie, as die regering en regeringslui lustig voortgaan om op reuseskaal daardie einste belastinggeld te vermors.
Van raadslede van munisipaliteite wat diep in tamatiestraat is, wat luukse oorsese besoeke bring, tot provinsiale hospitale wat die reputasie kry van 'n plek waar 'n mens weens versuim of slegte behandeling doodgaan, tot staatsdepartemente en ministers wat die duurste hotelle benut, by tenderbedrog betrokke is… en so kan die lysie al langer gemaak word. Selfs die dooies kry reusemeevallers – benewens die begrafnisskema waaraan raadslede behoort, word gereeld enorme bedrae vir begrafnisse (lees politieke saamtrekke) beskikbaar gestel.
Te midde van die een skokkende onthulling oor staatskaping na die ander, word berig dat die Guptas 'n BTW-terugbetaling, skynbaar in die vorm van 'n meevaller, van R70 miljoen ontvang het. Hoeveel blymoedige gewers bly oor onder die pligsgetroue mense wat noustrop trek namate die ekonomie verswak?
Volgens die minister van ekonomiese sake, Ebrahim Patel, kos korrupsie die land jaarliks minstens R27 miljard. Dit is net meer as die helfte van die verwagte begrotingstekort. Ander stel die verlies op sowat R160 miljard per jaar. Staatskaping kos die fiskus glo tussen R150 en R250 miljard per jaar.
Op die oog af lyk dit of die land sy begroting met toe oë kon laat klop as staatskaping en korrupsie na behore vasgevat word, en nie tyd in die howe gemors word om te keer dat staatskaping behoorlik onder die loep geneem word nie.
Wie is nog lus om sonder 'n lang gesig belasting te betaal?
Hierdie is geen oproep om die wet te verbreek nie. Daar is wel maniere om veral op plaaslike regeringsvlak sake wat werklik skeef is reg te stel, soos om 'n wettige dispuut te verklaar.
Die minister maak nie daarop aanspraak dat die verset teen korrupsie alleen vir die tekort van meer as R50 miljard verantwoordelik is nie. Die stadiger ekonomiese groei het ook die belastingbasis verklein. Boonop is ekonome dit nou min of meer eens dat Suid-Afrika binnekort volledige rommelstatus, in plaas van die gedeeltelike rommelstatus tans, gaan beleef. Dit behoort weer die koste aan die diens van lenings om die tekort aan te vul te verhoog.
Die groot vlieg in die salf dat die ekonomie hou op hou toegedien word, bly egter soos 'n neet klou, en het onder meer die minister se mini-begrotingsrede aangehoor (behalwe skynbaar 'n gedeelte toe hy 'n uiltjie geknip het).
Die ANC veroorloof die land luukshede, wat selfverryking ten koste van die land insluit, maar die land en sy gewone mense betaal die prys.
En solank bevoegde mense nie op alle vlakke aangestel word nie, gaan belaglikhede ure se frustrasie en naderhand regskostes oplewer, soos die geval van 'n Bloemfonteinse man wat meer as 'n jaar moes spook ná die munisipaliteit 'n tweede eiendomsbelasting op sy huis op 'n hoekerf begin hef het – een vir elke straatadres.
Guptas Malusi Gigaba mini-begroting
Nuuskommentaar: Misdaad en plaasaanvalle se voetspoor
Die tyd is reg vir n Totale belasting boikot! Waar is die bekwame regslui om ons hiermee te help asseblief?
Ou Entrepreneur Sakeman Spaarder Belastingbetaler Erdvark
1) Alle lede van die publiek, opposiepartye en joernaliste behoort vrye toegang te kry tot alle vergaderings waar besuite oor tenders geneem word: opstel van tenders en toestaan van tenders en monitering van kontrakteurs se prestasies; en
2) Staatsdepartemente wat hul begrotings oorskry se leierskorps se salarisse moet dienooreenkomstig verminder word; en
3) Staatsdepartemente wat appèlleer teen Hooggeregshofbeslissings en hul appèlle verloor, se leierskorps moet gesamentlik die appèlkoste uit eie sakke betaal.
Laat ons nou maar eerlik wees. Dit is 'n Afrika-ding wat nie gaan verander voordat die massas geletterd is nie. Diegene wat na dese nog die ANC ondersteun, is duidelik óf onbewus van die ware toedrag van sake óf trek voordeel uit die korrupte omstandighede. Daar kan geen ander rede wees nie.
Is jy die man wie met die Bloemfonteinse munisipaliteit moes baklei, Herman?
Van subtiel gepraat: jy noem dat bevoegde mense aangestel moet word. Vergun my om die probleem te uit te spel: Affirmative Action staan vierkantig in die pad daarvan.